ফের তৃণমূল বিধায়কের গোডাউন থেকে সরকারি ত্রাণসামগ্রী উদ্ধারের অভিযোগ

হাওড়া: সরকারি ত্রাণসামগ্রী নিয়ে নতুন বিতর্ক ছড়াল হাওড়ার (Howrah) সাঁকরাইলে। স্থানীয় বাসিন্দাদের অভিযোগ, তৃণমূল (TMC) বিধায়ক প্রিয়া পালের একটি গোডাউন থেকে বিপুল পরিমাণ সরকারি ত্রাণসামগ্রী সরানো হচ্ছিল। বিষয়টি ঘিরে শুক্রবার সকালে এলাকায় উত্তেজনা ছড়িয়ে পড়ে।

স্থানীয় সূত্রে জানা গিয়েছে, সারেঙ্গা এলাকায় তিনটি ম্যাটাডোরে করে ত্রিপল, কম্বল, শাড়ি, ধুতি এবং অন্যান্য সামগ্রী নিয়ে যাওয়া হচ্ছিল। সেই সময় গ্রামবাসীরা গাড়িগুলি আটকে বিক্ষোভ দেখান। তাঁদের অভিযোগ, গরিব মানুষের জন্য বরাদ্দ এই ত্রাণসামগ্রী এলাকার বহু উপভোক্তার হাতে পৌঁছায়নি।

আরও পড়ুন: জাল নথি দেখিয়ে ফুটপাথের দোকান বিক্রির অভিযোগ! তৃণমূল কাউন্সিলর সুশান্ত ঘোষের বিরুদ্ধে দায়ের FIR

বিক্ষোভকারীদের দাবি, বিপুল পরিমাণ ত্রাণসামগ্রী দীর্ঘদিন ধরে সংরক্ষিত ছিল এবং তা অন্যত্র সরিয়ে নেওয়া হচ্ছিল। খবর পেয়ে ঘটনাস্থলে পৌঁছয় সাঁকরাইল থানার পুলিশ এবং প্রশাসনের আধিকারিকরা।

পরে প্রশাসনের পক্ষ থেকে উদ্ধার ও সরানোর সরকারি নথি দেখানো হলে পরিস্থিতি কিছুটা শান্ত হয়। তবে এরপরও স্থানীয়দের একাংশ আরও তদন্তের দাবি তোলেন। অভিযোগ, ত্রাণসামগ্রী অন্যত্র পাচার বা বিক্রির চেষ্টা হতে পারে। যদিও এই অভিযোগের পক্ষে কোনও সরকারি প্রমাণ এখনও সামনে আসেনি।

অন্যদিকে, বিধায়ক প্রিয়া পাল সমস্ত অভিযোগ অস্বীকার করেছেন। তাঁর দাবি, যে ত্রাণসামগ্রী বিতরণ করা সম্ভব হয়নি, সেগুলি ফেরত নেওয়ার জন্য তিনি আগেই জেলা প্রশাসনের কাছে আবেদন করেছিলেন। প্রশাসনের নির্দেশ মেনেই ওই সামগ্রী সরিয়ে নেওয়ার কাজ চলছিল। প্রিয়া পালের বক্তব্য, “এটি সম্পূর্ণ প্রশাসনিক প্রক্রিয়া। এর সঙ্গে কোনও দুর্নীতি বা অনিয়মের সম্পর্ক নেই।”

ঘটনার প্রকৃত সত্যতা জানতে প্রশাসন বা তদন্তকারী সংস্থার আনুষ্ঠানিক রিপোর্টের অপেক্ষায় রয়েছে রাজনৈতিক মহল। অভিযোগ ও পাল্টা দাবির জেরে বিষয়টি এখন এলাকায় ব্যাপক চর্চার কেন্দ্রবিন্দুতে পরিণত হয়েছে।